ຄວາມວຸ້ນວາຍໃນປາກິສຖານ
ມີ 18 ຄົນເສຍຊີວິດ ໃນການໂຈມຕີດ້ວຍລະເບີດລົດບັນທຸກ ທີ່ນະຄອນກາຣາຈີ
ເຈົ້າໜ້າທີ່ປາກິສຖານກ່າວໃນວັນສຸກມື້ນີ້ວ່າ ບໍ່ມີການຂັງພວກກໍ່ການຮ້າຍທີ່ຕຶກໂຮງການ ຕຳຫຼວດ ໃນເມືອງທ່າກາຣາຈີ ເວລາພວກຫົວຮຸນແຮງບຸກເຂົ້າໂຈມຕີອາຄານດັ່ງກ່າວໃນ ວັນພະຫັດວານນີ້ທີ່ເປັນເຫດໃຫ້ມີຜູ້ເສຍຊີວິດຢ່າງນ້ອຍ 18 ຄົນແລະໄດ້ຮັບບາດເຈັບອີກ ຫຼາຍກວ່າ 115 ຄົນ ເຈົ້າໜ້າທີ່ໄດ້ໃຫ້ການຊີ້ແຈງກ່ຽວກັບການທີ່ມີການຄາດຄະເນກັນວ່າພວກໂຈມຕີພະຍາຍາມ ທີ່ຈະບຸກເຂົ້າໄປຊ່ອຍພັກພວກຂອງຕົນທີ່ຖືກຄຸມຂັງຢູ່ນັ້ນວ່າ ມີການຄຸມຂັງພວກທີ່ສົງໄສວ່າ ເປັນຜູ້ກໍ່ການຮ້າຍໄວ້ຢູ່ບ່ອນອື່ນພຸ້ນ ເຈົ້າໜ້າທີ່ຮັກສາຄວາມສະຫງົບຂອງປາກິສຖານກ່າວວ່າ ພວກໂຈມຕີໄດ້ລະດົມຍິງປືນເຂົ້າໃສ່ ຕຶກໂຮງການຂອງກົມສືບສວນ ກ່ອນທີ່ຈະບີບຄະນວນລະເບີດລູກນຶ່ງໃຫ້ແຕກຂຶ້ນ ເຫດລະ ເບີດໄດ້ທຳລາຍສ່ວນໃຫຍ່ຂອງຕຶກໂຮງການ ຊຶ່ງຕັ້ງຢູ່ໃນເຂດທີ່ມີການຮັກສາຄວາມປອດໄພ ຢ່າງເຄັ່ງຄັດນັ້ນໂດຍໄດ້ສ້າງຄວາມເສຍໃຫ້ແກ່ເຮືອນຊານທີ່ຕັ້ງຢູ່ໄກ້ຄຽງແລະເຮັດໃຫ້ເກີດຂຸມ ຂະໜາດໃຫຍ່ຂຸມນຶ່ງຢູ່ທີ່ຫົນທາງ ກຸ່ມທາລີບານໃນປາກິສຖານໄດ້ອ້າງເອົາຄວາມຮັບຜິດຊອບໃນການໂຈມຕີຄັ້ງນີ້ ກົມສືບສວນຂອງປາກິສຖານ ເປັນຜະແນກການທີ່ນຳໜ້າໃນການຕາມລ່າຫາໂຕພວກກໍ່ ການຮ້າຍໃນນະຄອນກາຣາຈີຫົວເມືອງໃຫຍ່ສຸດຂອງປາກິສຖານແລະ ຖືກໃຊ້ເປັນສູນກາງ ຄຸມຂັງພວກອາຊະຍາກອນຈຳນວນນຶ່ງ